Diari Oficial de la Generalitat Valenciana


Sumari del DOGV 2860, del 31-10-1996 (1996/839736)

ORDRE de 25 d'octubre de 1996, de la Conselleria d'Agricultura i Medi Ambient, per la qual es modifiquen determinats aspectes de l'Ordre de 18 d'abril de 1996, de la Conselleria d'Agricultura i Medi Ambient (DOGV núm. 2.739, de 2 de maig), sobre l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2860

Data del DOGV
:   31-10-1996

Secció del DOGV
:   ALTRES DISPOSICIONS

Número del document
:   1996/839736


Data del document
:   25-10-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Correcció d'errades

Anàlisi jurídica

ORDRE de 25 d'octubre de 1996, de la Conselleria d'Agricultura i Medi Ambient, per la qual es modifiquen determinats aspectes de l'Ordre de 18 d'abril de 1996, de la Conselleria d'Agricultura i Medi Ambient (DOGV núm. 2.739, de 2 de maig), sobre l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.   
A través de l'Ordre de 18 d'abril de 1996, de la Conselleria d'Agricultura i Medi Ambient, es van establir les normes d'aplicació i tramitació a la Comunitat Valenciana de les ajudes regulades pel Reial Decret 204/1996, de 9 de febrer, per a la millora estructural i la modernització de les explotacions agràries.  
S'ha constatat la necessitat de modificar determinats aspectes regulats en l'ordre esmentada i concretar, suprimir o afegir algun precepte amb la finalitat d'ajustar-ne la redacció a la normativa de rang superior, per la qual es troba afectada, i adaptar-la a una millor consecució dels objectius que es pretenen en aquesta línia d'ajudes. Així mateix, amb aquesta ordre es matisa en part el procediment de tramitació administrativa i es corregeix algun error observat en l'esmentada Ordre de 18 d'abril de 1996, d'aquesta conselleria. Per tot això,  
ORDENE  
Article únic  
Es modifiquen, suprimint o afegint els apartats, o donant-los una nova redacció, en cada cas, els preceptes següents de l'Ordre de 18 d'abril de 1996, de la Conselleria d'Agricultura i Medi Ambient, per a l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.  
1. El punt 2 de l'article 5 queda redactat de la forma següent:  
«En relació amb el marge net de l'explotació:  
a) A l'efecte de qualificació i reconeixement d'explotació prioritària, seran d'aplicació a la Comunitat Valenciana les expressades en l'annex B d'aquesta ordre.  
b) A l'efecte de la realització de l'informe tècnic i econòmic de les ajudes sol·licitades, s'obtindrà per la diferència entre el marge brut i les despeses fixes de l'explotació. Seran d'aplicació a la Comunitat Valenciana els productes i marges bruts expressats en l'annex B d'aquesta ordre, els quals podran oscil·lar fins un 15 per cent dels valors modulats, després de la justificació tècnica o econòmica.  
El rendiment econòmic de l'explotació atribuïble al treball es calcularà dividint la suma del marge net i el valor de la mà d'obra assalariada entre les unitats de treball agrari totals (modulades).  
La mà d'obra assalariada es calcularà per mitjà de la diferència de les unitats de treball agrari totals i la familiar, la qual es valorarà segons allò que s'especifica en l'article setè, punt 4, d'aquesta disposició.  
Tot això sense perjudici del que s'estableix en l'article quart, punt 3, de l'Ordre Ministerial de 13 de desembre de 1995.  
En absència d'una actualització expressa del Ministeri d'Agricultura, Pesca i Alimentació o de la Conselleria d'Agricultura i Medi Ambient, els valors de l'annex B d'aquesta ordre variaran anualment de forma proporcional i en el mateix sentit que varie la renda de referència, la quantia de la qual per a l'any 1996 es fixa en 2.648.938 pessetes».  
2. El punt 3 de l'article 6 queda redactat de la forma següent:  
«Les agrupacions de persones físiques que desitgen el reconeixement de la seua explotació com a prioritària d'acord amb l'article 4 de la Llei 19/1995, hauran de subscriure un pacte d'indivisió per un període de sis anys com a mínim, i hauran de disposar en qualsevol cas d'alta fiscal».  
3. El punt 5 de l'article 8 queda redactat de la forma següent:  
«El peticionari d'una ajuda a la primera instal·lació d'agricultors joves, si no posseeix prou capacitació professional en el moment de la sol·licitud, haurà d'acreditar-ne la condició d'obrer agrícola per mitjà de la cartilla de la Seguretat Social del Règim Especial Agrari com a treballador per compte d'altri, o com a beneficiari d'una cartilla de la Seguretat Social del Règim Especial Agrari per compte propi o autònom per l'activitat agrària d'un membre de la unitat familiar.  
En qualsevol cas, haurà d'estar afiliat al règim de la Seguretat Social que li corresponga abans de la data del certificat de la primera instal·lació».  
4. El punt 6 de l'article 8 queda redactat de la forma següent:  
«Quan entre les despeses de primera instal·lació s'inclourà maquinària agrària, en aplicació del que es disposa en el punt 5.j) de l'annex 8 del Reial Decret 204/1996, caldrà complir els requisits següents:  
- Ser de primera adquisició.  
- El seu valor de compra no suposarà més del 50 per cent de la despesa total de la primera instal·lació.  
- La necessitat de l'adquisició haurà de ser específicament justificada.  
- Es matricularà i registrarà a nom del peticionari».  
5. El punt 7 de l'article 8 queda redactat de la forma següent:  
«Quan entre les despeses de primera instal·lació s'adduirà l'adquisició de vehicles de transport diferents a la maquinària agrària, en aplicació del punt 5.j) de l'annex 8 del Reial Decret 204/1996, caldrà complir els requisits següents:  
- Ser de primera adquisició.  
- El seu valor de compra no suposarà més del 50 per cent de la despesa total de la primera instal·lació.  
- La necessitat de l'adquisició serà específicament justificada, sense que puguen ser auxiliats turismes tot terreny o de tracció a les quatre rodes.  
- Serà finançat per mitjà de préstec.  
- Serà matriculat i registrat a nom del peticionari».  
6. El punt 8 de l'article 8 queda redactat de la forma següent:  
«Quan entre les despeses de primera instal·lació s'inclourà la compra o condicionament d'un habitatge, en aplicació del punt 5.i) de l'annex 8 del Reial Decret 204/1996, caldrà complir, a més del que s'hi preveu, els requisits següents:  
- En qualsevol cas, el solar serà de propietat del peticionari en règim privatiu o de guanys.  
- El valor de la inversió auxiliable no superarà en tres vegades el de la prima de primera instal·lació que estarà vigent en cada moment.  
- S'ubicarà en un municipi que permetrà complir el requisit de residència, segons el que s'estableix en l'article 13, punt 1.d) del Reial Decret 204/1996.  
- Les inversions en habitatge hauran d'anar acompanyades d'altres despeses incloses en la primera instal·lació o en un pla de millora simultani, per un import mínim d'1.250.000 pessetes, com també del preceptiu pla d'explotació».  
7. L'article 9 queda redactat de la forma següent:  
«1. Per a la concessió d'ajudes per estimular la introducció a la comptabilitat en les explotacions agràries, s'atendrà el que es disposa en la secció tercera del capítol II del Reial Decret 204/1996.  
2. Les ajudes a les qual es fa referència en aquest article es concediran per a un període de quatre anualitats iguals per peticionari i explotació.  
La quantia màxima anual serà la següent:  
a) 61.000 pessetes per a explotacions ramaderes o agrícoles de tipus intensiu amb dos o més orientacions productives.  
b) 45.000 pessetes per a explotacions intensives d'una única orientació productiva o explotacions que combinen orientacions productives intensives i extensives.  
c) 28.750 pessetes per a explotacions que no poden ser incloses en els casos anteriors.  
3. Els beneficiaris de les ajudes previstes en aquest article hauran d'haver complit divuit anys i no haver-ne complit seixanta-cinc durant tot el període de percepció d'aquestes.  
4. Els beneficiaris d'una ajuda per a la introducció a la comptabilitat podran percebre aquesta ajuda a partir de l'exercici en el qual se'n realitze l'aprovació. No obstant això, la presentació en la Conselleria d'Agricultura i Medi Ambient de la documentació detallada en el punt 2 de l'article 16 del Reial Decret 204/1996 podrà realitzar-se fins la conclusió del primer trimestre següent a l'acabament de cada anualitat per a les quals s'aprove l'ajuda, i serà motiu suficient per a la revocació de la totalitat de l'ajuda l'incompliment d'aquest compromís o l'apreciació d'errors o omissions greus».  
8. El punt 2 de l'article 14 queda redactat de la forma següent:  
«Les beques a cursos reglats de capacitació professional agrària que puguen tenir un altre finançament a través de qualsevol administració es concediran únicament quan una vegada s'haja sol·licitat aquest finançament no s'haja concedit. Per a la justificació caldrà presentar una fotocòpia de la sol·licitud de la beca corresponent, degudament registrada, i resolució denegadora o certificat de denegació de la sol·licitud».  
9. S'afegeix un punt 8 a l'article 14 amb la redacció següent:  
«Podrà sol·licitar-se, en els dos primers mesos del termini d'admissió de sol·licituds de cada exercici, ajudes a la qualificació professional els cursos de la qual s'hagen impartit durant l'exercici anterior i que per motiu de trobar-se tancat el termini no s'hagen pogut sol·licitar».  
10. Se suprimeix el punt 4 de l'article 16.  
11. El punt 5 de l'article 16 queda redactat de la forma següent:  
«Els expedients de les ajudes previstes en aquesta ordre es tramitaran a través de la Direcció General de Política d'Estructures, Regadius i Desenvolupament Rural de la Conselleria d'Agricultura i Medi Ambient, i seran competents en la instrucció les direccions territorials i el personal tècnic adscrit a les oficines comarcals d'aquesta conselleria.  
Les persones interessades podran demanar per mitjà d'un escrit al corresponent director de l'oficina comarcal l'assistència dels tècnics d'aquesta per a l'elaboració de l'estudi tecnicoeconòmic preceptiu que ha d'acompanyar la sol·licitud».  
12. El punt 6 de l'article 16 queda redactat de la forma següent:  
«Sobre els expedients d'ajuda presentats a l'empara d'aquesta ordre es dictarà una resolució en un termini màxim de sis mesos a partir de la data de presentació de la sol·licitud. En cas de no produir-se resolució en aquest termini, s'entendrà el silenci administratiu com a denegador.  
Les sol·licituds d'ajudes a les quals es fa referència en aquesta ordre que s'hagen resolt en sentit desestimatori de forma expressa i exclusivament per falta de dotació pressupostària podran reiterar per escrit la sol·licitud inicial una única vegada en la convocatòria de l'any següent i dins del termini hàbil, sense perjudici de l'actualització, quan corresponga, de les dades i documentació consignades en l'expedient originari. La incorporació a la nova convocatòria queda condicionada a la inclusió en els pressupostos de la Generalitat Valenciana per a aquest exercici de la dotació pressupostària corresponent que finance l'ajuda sol·licitada».  
13. El punt 5 de l'article 20 queda redactat de la forma següent:  
«Per a l'any 1996, el preu unitari màxim justificable de la mà d'obra familiar serà de 4.574 pessetes per jornal i fins un màxim de 240 jornals per unitat de treball agrari.  
La valoració del treball realitzat amb maquinària pròpia serà la que s'especifica en l'annex E d'aquesta ordre. En aquest annex, els preus horaris dels tractors inclouen la mà d'obra del tractorista.  
Llevat de l'actualització expressa dels preus que s'indiquen en l'annex E, aquests podran ser incrementats anualment en el mateix percentatge i sentit que ho faça el IPC nacional».  
14. El punt 2 de l'article 21 queda redactat de la forma següent:  
«Els beneficiaris d'ajudes subjectes a qualsevol tipus d'inversions presentaran la justificació de les inversions d'acord amb allò que s'estipula en l'article 20 d'aquesta ordre».  
15. Se substitueix l'annex B pel que es publica en aquesta disposició.  
DISPOSICIó DEROGATORIA  
Queden derogades les disposicions del mateix o inferior rang que s'oposen a allò que es disposa en aquesta ordre.  
DISPOSICIONS TRANSITòRIES  
Primera  
Les sol·licituds de l'any 1996 acollides a l'Ordre de 18 d'abril de 1996, de la Conselleria d'Agricultura i Medi Ambient, presentades amb anterioritat a la data d'entrada en vigor d'aquesta ordre i sobre les quals no s'haja dictat resolució fins aquesta data, ajustaran la tramitació a aquesta ordre, sense perjudici del dret dels sol·licitants a desistir o renunciar al procediment que se segueix.  
Segona  
A les sol·licituds de l'any 1996 acollides a l'Ordre de 18 d'abril del mateix any, de la Conselleria d'Agricultura i Medi Ambient, i únicament a l'efecte de poder sol·licitar una ajuda de primera instal·lació de joves dins els sis primers mesos següents a la primera instal·lació, a la qual fa referència el punt 2 de l'article 13 del Reial Decret 204/1996, com també a l'efecte de poder sol·licitar-la abans del límit d'edat que s'estableix en el punt 9 de l'annex 1, no serà computable el període en el qual no haja estat obert el termini de sol·licitud d'ajudes per a la primera instal·lació de joves.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 25 d'octubre de 1996  
La consellera d'Agricultura i Medi Ambient,  
Maria àngels Ramón-Llin i Martínez